Webinaar: Kom gesels saam oor boelies en die media | ATKV
Ons leef in 'n wêreld waar boelies in sosiale media en fopnuus aan die orde van die dag is.
Jacolette Kloppers, 'n mediakenner, meen mense word beledig en sleggesê en beskinder soos nooit in die normale lewe of in 'n gedrukte koerant sou gebeur het nie.
"Deesdae is al hoe meer mense in sosiale media en kan enige Jap Rap en sy maat amper enigiets kwytraak. Daar is byna geen filter nie.
"Sulke nonsens kan ook baie vinniger en makliker versprei en gedeel word, en mense kan agter skuilname en vals identiteite skuil. Die filters en parameters wat beskerming bied in die gedrukte media, val dus weg wanneer ons na sosiale media beweeg."
Die rol van die media en geverifieerde en betroubare inligting raak al hoe belangriker. Veral tydens 'n pandemie waar so baie fopnuus, vals bewerings en histerie in die omloop is.
Tydens die volgende ATKV-DigiGroei-webinaar via Zoom Donderdag 13 Augustus 2020 om 16:00 gaan Jacolette Kloppers en Jacques Gombault, bekende akteur, gesels oor boelies, sosiale media, media en fopnuus.
Nadat jy hierdie webinaar bygewoon het, sal jy ook elektronies 'n bywoningsembleem ontvang, wat reg deur die reeks as 'n aandenking versamel kan word.
Kliek hier om te registreer https://atkv.org.za/neem-deel/digiprojekte/digigroei/
Besprekings vir die webinaar sluit op Donderdag 13 Augustus 2020 om 10:00. Wanneer jy klaar geregistreer het en die bewys van betaling ontvang is, sal Annemarie Alberts vir jou 'n Zoom-skakel stuur wat jy kan gebruik om toegang tot die webinaar te verkry.